Aheru järv
Aheru järv ehk Kandsi järv (ka Kansi järv, Ahero järv, Illu järv, Suurjärv, Aherjärv) on järv Valgamaal Valga vallas, Koikkülast 3,5 km ida pool. Aheru järv on 234 ha pindalaga Karula järvedest suurim, asudes 69,3 m kõrgusel merepinnast. Suurim sügavus on 7,4 m ja keskmine 3,4 m. Järv on nõrga läbivooluga. Aheru järve veepinda on alandatud kahel korral: 1927–1928 ja 1940. Taimestik on liigirikas. Kaldaveetaimestikus domineerivad järvkaisel ja pilliroog. Kaladest leidub latikat ja koha, vähem hauge, ahvenat, särge ja linaskit.